# ఉమేష్ యాదవ్

ఉమేష్ యాదవ్|  |
| వ్యక్తిగత సమాచారం |
| పూర్తి పేరు | ఉమేష్‌ కుమార్ తిలక్ యాదవ్ |
| పుట్టిన తేదీ |  (1987-10-25) 1987 అక్టోబరు 25 నాగ్‌పూర్, మహారాష్ట్ర, భారతదేశం |
| బ్యాటింగు | కుడి చేతి వాటం |
| బౌలింగు | కుడి చేతి ఫాస్ట్ |
| పాత్ర | బౌలర్ |
| అంతర్జాతీయ జట్టు సమాచారం
 |
| జాతీయ జట్టు | * భారతదేశం (2010–2023)
 |
| తొలి టెస్టు (క్యాప్ 272) | 2011 6 నవంబరు - వెస్టిండీస్ తో |
| చివరి టెస్టు | 2023 7 జూన్ - ఆస్ట్రేలియా తో |
| తొలి వన్‌డే (క్యాప్ 184) | 2010 28 మే - జింబాబ్వే తో |
| చివరి వన్‌డే | 2018 24 అక్టోబరు - వెస్టిండీస్ తో |
| వన్‌డేల్లో చొక్కా సంఖ్య. | 19 (గతంలో 73, 50) |
| తొలి T20I (క్యాప్ 42) | 2012 7 ఆగస్టు - శ్రీలంక తో |
| చివరి T20I | 2022 4 అక్టోబరు - దక్షిణాఫ్రికా తో |
| T20Iల్లో చొక్కా సంఖ్య. | 70 (గతంలో 19, 73) |
|  |
| దేశీయ జట్టు సమాచారం
 |
| Years | Team |
| 2008–ప్రస్తుతం | విదర్భ |
| 2010–2013 | ఢిల్లీ డేర్ డెవిల్స్ |
| 2014–2017 | కోల్‌కతా నైట్ రైడర్స్ |
| 2018–2020 | రాయల్ ఛాలెంజర్స్ బెంగళూరు |
| 2021 | ఢిల్లీ క్యాపిటల్స్ |
| 2022 | మిడిల్‌సెక్స్ |
| 2022-2023 | కోల్‌కతా నైట్ రైడర్స్ |
| 2023 | ఎస్సెక్స్ |
| 2024 | గుజరాత్ టైటాన్స్ |
|  |
| కెరీర్ గణాంకాలు |
|

| పోటీ | టెస్ట్ | ODI | టీ20ఐ | FC |
| --- | --- | --- | --- | --- |
| మ్యాచ్‌లు | 57 | 75 | 9 | 124 |
| చేసిన పరుగులు | 460 | 79 | 22 | 1,479 |
| బ్యాటింగు సగటు | 11.21 | 7.90 | 22.00 | 14.64 |
| 100లు/50లు | 0/0 | 0/0 | 0/0 | 1/2 |
| అత్యుత్తమ స్కోరు | 31 | 18\* | 20\* | 128\* |
| వేసిన బంతులు | 8,979 | 3,558 | 180 | 20,445 |
| వికెట్లు | 170 | 106 | 12 | 380 |
| బౌలింగు సగటు | 30.95 | 33.63 | 23.33 | 29.71 |
| ఒక ఇన్నింగ్సులో 5 వికెట్లు | 3 | 0 | 0 | 15 |
| ఒక మ్యాచ్‌లో 10 వికెట్లు | 1 | 0 | 0 | 2 |
| అత్యుత్తమ బౌలింగు | 6/88 | 4/31 | 2/19 | 7/48 |
| క్యాచ్‌లు/స్టంపింగులు | 19/– | 22/– | 3/– | 39/– |

 |
|  |
|
Medal record

|  |
| --- |
|  |
| పురుషుల క్రికెట్
 |
| Representing  భారతదేశం |
| ICC ప్రపంచ టెస్ట్ ఛాంపియన్‌షిప్
 |
| **Runner-up** | 2019–2021 ప్రపంచ టెస్ట్ ఛాంపియన్‌షిప్ |  |
| **Runner-up** | 2021–2023 ప్రపంచ టెస్ట్ ఛాంపియన్‌షిప్ |  |
| ICC ఛాంపియన్స్ ట్రోఫీ
 |
| **Winner** | 2013 ICC ఛాంపియన్స్ ట్రోఫీ |  |
| **Runner-up** | 2017 ఇంగ్లాండ్ & వేల్స్ |  |

 |
| మూలం: ESPNcricinfo, 2025 11 ఏప్రిల్ |

**ఉమేష్‌ కుమార్ తిలక్ యాదవ్** (జననం 1987 అక్టోబరు 25) భారతీయ క్రికెట్ క్రీడాకారుడు. ఇతను భారత క్రికెట్ జట్టుకు ప్రాతినిధ్యం వహించాడు. ప్రస్తుతం దేశవాళీ క్రికెట్‌లో విదర్భ తరపున ఆడుతున్నాడు. ఇతను భారతదేశం తరపున 57 టెస్ట్ మ్యాచ్‌లు ఆడాడు. ముఖ్యంగా స్వదేశంలో జరిగిన టెస్ట్ మ్యాచ్‌లలో భారత్ గెలవడంలో ఇతని ఫాస్ట్ బౌలింగ్ ఎంతగానో సహకరించింది. 2013 ఐసిసి ఛాంపియన్స్ ట్రోఫీ గెలిచిన జట్టులో యాదవ్ సభ్యుడు. 2015 క్రికెట్ ప్రపంచ కప్‌లో భారతదేశం తరపున అత్యధిక వికెట్లు తీసిన బౌలర్ ఇతనే.

కుడి చేతి ఫాస్ట్ బౌలర్ అయిన యాదవ్ 2008 నుండి దేశీయ స్థాయిలో విదర్భ తరపున ఆడుతున్నాడు. ఆ జట్టు నుండి టెస్ట్ క్రికెట్ ఆడిన మొదటి ఆటగాడు ఇతనే. 2010 మేలో జింబాబ్వేపై తన వన్డే అంతర్జాతీయ క్రికెట్ లో అరంగేట్రం చేశాడు. మరుసటి సంవత్సరం నవంబరులో, వెస్టిండీస్‌పై టెస్టుల్లో అరంగేట్రం చేశాడు. 2019 అక్టోబరులో దక్షిణాఫ్రికాపై 310 స్ట్రైక్ రేట్‌తో 10 బంతుల్లో 31 పరుగులు చేసి, టెస్ట్ క్రికెట్‌లో ఒక ఇన్నింగ్స్‌లో అత్యధిక స్ట్రైక్ రేట్ రికార్డును నెలకొల్పాడు.

## వ్యక్తిగత జీవితం, దేశీయ కెరీర్

వృత్తిపరమైన క్రికెటర్ కావడానికి ముందు, ఉమేష్ ఆర్మీ, పోలీస్ ఫోర్స్‌లో చేరడానికి విఫలయత్నం చేశాడు. యాదవ్ తన కళాశాల క్రికెట్ జట్టులో చోటు సంపాదించడానికి ప్రయత్నించాడు కానీ ఏ క్లబ్ తరపున ఆడనందున తిరస్కరణకు గురయ్యాడు. 2007లో, అంతకుముందు కేవలం టెన్నిస్ బాల్ క్రికెట్ మాత్రమే ఆడిన యాదవ్, విదర్భ జింఖానా (VCA అనుబంధ క్లబ్; 1969లో J.A. కర్నేవార్ స్థాపించాడు)లో చేరాడు. విదర్భ క్రికెట్ అసోసియేషన్ (VCA) నిర్వహించిన గుజ్డెర్ లీగ్ 'A' డివిజన్ క్రికెట్ టోర్నమెంట్‌లో మొదటిసారి లెదర్ బాల్‌తో బౌలింగ్ ప్రారంభించాడు. విదర్భ రంజీ ట్రోఫీ జట్టు కెప్టెన్ ప్రీతమ్ గాంధే, యాదవ్‌కు మద్దతు ఇచ్చాడు, అతను ట్వంటీ20 టోర్నమెంట్‌లో ఎయిర్ ఇండియాకు ప్రాతినిధ్యం వహించేలా చూశాడు. యాదవ్ కెరీర్ ప్రారంభం గురించి గాంధే ఇలా అన్నాడు:

> అతను ముడి సరుకులా, అస్థిరంగా ఉండేవాడు. కానీ అతను నిజంగా వేగంగా - చాలా వేగంగా ఉండేవాడు. ఆరు బంతుల్లో కనీసం మూడింటిని వికెట్లకు అనుగుణంగా వేస్తే, బ్యాట్స్‌మెన్‌ను ఇబ్బంది పెడతాడని నేను భావించాను."
>
>

2008 నవంబరు 3న 2008–09 రంజీ ట్రోఫీలో మధ్య ప్రదేశ్‌పై విదర్భ తరపున తన ఫస్ట్-క్లాస్ అరంగేట్రం చేశాడు. హిమాలయ సాగర్‌ను బౌల్డ్ చేయడం ద్వారా తన మొదటి వికెట్ తీసుకున్నాడు. మధ్యప్రదేశ్ రెండో ఇన్నింగ్స్‌లో యాదవ్ బౌలింగ్ చేయలేదు, కానీ మొదటి ఇన్నింగ్స్‌లో 72 పరుగులకు నాలుగు వికెట్లు (4/75) పడగొట్టాడు. అయితే ఈ మ్యాచ్‌లో అతని జట్టు పది వికెట్ల తేడాతో ఓడిపోయింది. ఆ సీజన్‌లో విదర్భ రంజీ మ్యాచ్‌లలో నాలుగింటిలో ఆడాడు. 14.60 సగటుతో 20 వికెట్లు పడగొట్టాడు, ఉత్తమ గణాంకాలు 6/105. 2008/09 సీజన్‌లోనే యాదవ్ తన వన్డే అరంగేట్రం చేశాడు.

విదర్భ తరపున ఆడటం నుండి, తన మొదటి సీజన్‌లోనే దులీప్ ట్రోఫీలో సెంట్రల్ జోన్ తరపున ప్రాతినిధ్యం వహించడానికి ఎంపికయ్యాడు.

2013 ఏప్రిల్ 16న ఢిల్లీకి చెందిన ఫ్యాషన్ డిజైనర్ తాన్యా వాధ్వాతో ఉమేష్ నిశ్చితార్థం జరిగింది. 2013 మే 29న వీరు వివాహం చేసుకున్నారు. ఈ దంపతులకు ఇద్దరు కుమార్తెలు, వారు వరుసగా 2021 జనవరి, 2023 మార్చిలో జన్మించారు. దొంగతనం కేసులో తన సోదరుడు నిర్దోషిగా విడుదలయ్యే వరకు, ఉమేష్ సమస్యాత్మక కుటుంబ జీవితాన్ని గడిపాడు. తన చిన్నతనంలో జార్ఖండ్ నుండి నాగ్‌పూర్ వెళ్లాడు.

2019 జనవరిలో, కేరళతో జరిగిన 2018–19 రంజీ ట్రోఫీ మొదటి సెమీ-ఫైనల్‌లో, మొదటి ఇన్నింగ్స్‌లో 7/48తో తన కెరీర్ అత్యుత్తమ ప్రదర్శనను కనబరిచాడు. తర్వాత రెండో ఇన్నింగ్స్‌లో 5/31 గణాంకాలతో తిరిగి వచ్చాడు. మ్యాచ్‌ను 12/79 కెరీర్ అత్యుత్తమ గణాంకాలతో ముగించాడు. ఇది విదర్భను రంజీ ట్రోఫీ ఫైనల్‌కు చేర్చింది.

### ఇండియన్ ప్రీమియర్ లీగ్

ఉమేష్ 2010లో ఢిల్లీ డేర్ డెవిల్స్ ఒప్పందం కుదుర్చుకున్నాడు. నాలుగు సీజన్ల పాటు ఆ ఫ్రాంచైజీకి ఆడాడు. 2012 ఐపిఎల్‌లో 17 మ్యాచ్‌లలో 23.84 సగటుతో 19 వికెట్లు తీసి అత్యధిక వికెట్లు తీసిన నాల్గవ బౌలర్‌గా నిలిచాడు.

2014 ఐపిఎల్ సీజన్‌కు ముందు, ఉమేష్‌ను కోల్‌కతా నైట్ రైడర్స్ కొనుగోలు చేసింది. నాలుగు సీజన్ల పాటు ఆ జట్టుకు ఆడిన తర్వాత, 2018 ఐపిఎల్ వేలం ముందు విడుదలయ్యాడు. ఆ వేలంలో ఇతనిని రాయల్ ఛాలెంజర్స్ బెంగళూరు కొనుగోలు చేసింది. 2018లో 14 మ్యాచ్‌ల్లో 20 వికెట్లు తీశాడు. 2019లో 11 మ్యాచ్‌ల్లో 8 వికెట్లు తీశాడు. 2020లో కేవలం రెండు మ్యాచ్‌ల్లో మాత్రమే ఆడాడు.

2021 ఐపిఎల్ వేలం ముందు ఆర్‌సిబి ఉమేష్‌ను విడుదల చేసింది. తర్వాత ఢిల్లీ ఇతనిని కొనుగోలు చేసింది. 2022 ఇండియన్ ప్రీమియర్ లీగ్ టోర్నమెంట్ వేలంలో 2022 ఫిబ్రవరిలో ఇతనిని కోల్‌కతా నైట్ రైడర్స్ కొనుగోలు చేసింది. 2022లో పంజాబ్ కింగ్స్‌పై 4 వికెట్లు తీసి తన ఐపీఎల్ కెరీర్‌లో అత్యుత్తమ ప్రదర్శన కనబరిచాడు. కేకేఆర్ విడుదల చేసిన తర్వాత, 2024లో గుజరాత్ టైటాన్స్ తరపున ఆడుతున్నాడు.

## అంతర్జాతీయ కెరీర్

ఉమేష్ యాదవ్ (ఎడమ), వసీం అక్రమ్ (కుడి), ఐపిఎల్ (2014)లో శిక్షణా సమయంలో
మనీష్ పాండే (ఎడమ), ఉమేష్ యాదవ్ (కుడి), ఐపిఎల్ 2015లో ఒక ప్రకటనలో
2010 మేలో గాయపడిన ప్రవీణ్ కుమార్ స్థానంలో వరల్డ్ ట్వంటీ 20 కోసం భారత జట్టులోకి ఉమేష్ పిలుపు అందుకున్నాడు, కానీ టోర్నమెంట్‌లో ఆడే అవకాశం రాలేదు. ఆ నెల చివర్లో, ఆతిథ్య జట్టు, శ్రీలంకతో జింబాబ్వేలో జరిగే ట్రై-నేషన్ ODI సిరీస్ ఆడే జట్టులో ఇతనిని చేర్చారు. తొమ్మిది మంది ఫస్ట్-ఛాయిస్ ఆటగాళ్ళు విశ్రాంతి తీసుకోవడం లేదా గాయపడటంతో భారత్ ద్వితీయ శ్రేణి జట్టును పంపింది. ఆ సమయంలో ICC ర్యాంకింగ్స్‌లో పదవ స్థానంలో ఉన్న జింబాబ్వేతో భారత్ ఓడిపోయిన మ్యాచ్‌లో యాదవ్ టోర్నమెంట్‌లో తన ODI అరంగేట్రం చేశాడు. 285 పరుగుల లక్ష్యాన్ని కాపాడుకునే క్రమంలో, యాదవ్ ఎనిమిది ఓవర్లలో 48 పరుగులు ఇచ్చి వికెట్లు ఏమీ తీయలేదు. మూడు మ్యాచ్‌ల్లో ఆడిన యాదవ్ ఒకే ఒక్క వికెట్ తీశాడు.

జింబాబ్వేలో ముక్కోణపు సిరీస్ తర్వాత, యాదవ్ మళ్లీ జట్టుకు దూరమయ్యాడు. టెస్ట్ బ్యాట్స్‌మెన్‌లకు బౌలింగ్ చేయడంలో అనుభవాన్ని సంపాదించడానికి, జూలైలో భారత్ శ్రీలంక పర్యటనలో ఉన్నప్పుడు ప్రాక్టీస్ బౌలర్‌గా ఇతనిని చేర్చారు. తన తదుపరి అంతర్జాతీయ మ్యాచ్‌ కోసం 2011 అక్టోబరు వరకు వేచి ఉండాల్సి వచ్చింది. 2010 డిసెంబరులో భారత్ దక్షిణాఫ్రికా పర్యటన తర్వాత, యాదవ్‌ను జాతీయ జట్టు నుంచి తప్పించారు.

ఐదు మ్యాచ్‌ల ODI సిరీస్ కోసం 2011 సెప్టెంబరులో ఇంగ్లాండ్‌తో ఆడేందుకు యాదవ్ జాతీయ జట్టులోకి తిరిగి వచ్చాడు. ఎడమ చేతికి గాయం కారణంగా యాదవ్ చివరి రెండు ODIలను కోల్పోయాడు. అప్పుడప్పుడు ఎక్కువ పరుగులు ఇచ్చినప్పటికీ క్రమం తప్పకుండా వేగంగా బౌలింగ్ చేస్తూ, మూడు మ్యాచ్‌ల్లో 38.25 సగటుతో నాలుగు వికెట్లు సాధించాడు.

2011 నవంబరులో వెస్టిండీస్ పర్యటనలో, భారత సెలెక్టర్లు జట్టు ఫాస్ట్ బౌలర్లను మార్చాలని నిర్ణయించుకున్నారు. శ్రీశాంత్, ప్రవీణ్ కుమార్ జట్టు నుండి తొలగించబడ్డారు. ఆ సంవత్సరం ప్రారంభంలో ఇంగ్లాండ్‌తో జరిగిన ODIలలో వారి ప్రదర్శన ఆధారంగా యాదవ్, వరుణ్ ఆరోన్ ఎంపికయ్యారు. యాదవ్ మొదటి మ్యాచ్‌లో టెస్ట్ అరంగేట్రం చేశాడు. మొదటి ఇన్నింగ్స్‌లో ఇషాంత్ శర్మతో కలిసి బౌలింగ్ ప్రారంభించాడు, కానీ వికెట్ తీయడంలో విఫలమయ్యాడు. రెండో ఇన్నింగ్స్‌లో స్పిన్నర్లు బౌలింగ్ ప్రారంభించారు. భారత్ ఐదు వికెట్ల విజయానికి సహాయపడటానికి యాదవ్ 36 పరుగులకు రెండు వికెట్లు (2/36) తీసుకున్నాడు. విదర్భ జట్టు నుండి టెస్ట్ క్రికెట్ ఆడిన మొదటి క్రికెటర్ యాదవ్. భారత్ రెండో టెస్టును కూడా గెలుచుకుంది. ఈ సిరీస్‌లో యాదవ్ తొమ్మిది వికెట్లు సాధించాడు. ఇది భారత ఫాస్ట్ బౌలర్లలో అత్యధికం. జట్టులోని స్పిన్నర్లలో ఎవరి మొత్తంలోనైనా సగానికి కంటే తక్కువ. ఆ తర్వాత జరిగిన ఐదు మ్యాచ్‌ల ODI సిరీస్‌లో, మూడు మ్యాచ్‌లలో 24.33 సగటుతో ఆరు వికెట్లు సాధించాడు.

2011–12లో ఆస్ట్రేలియా పర్యటన కోసం భారత పేస్ బౌలర్లలో ఒకడిగా యాదవ్ ఎంపికయ్యాడు. నాలుగు టెస్టుల్లోనూ ఆడి 39.35 సగటుతో 14 వికెట్లు పడగొట్టాడు. ఈ సిరీస్‌ను భారత్ 4–0తో కోల్పోయింది. పెర్త్‌లోని WACA గ్రౌండ్‌లో జరిగిన మూడో టెస్టులో, ఆస్ట్రేలియా మొదటి, ఏకైక ఇన్నింగ్స్‌లో 5/93 గణాంకాలతో టెస్ట్ క్రికెట్‌లో తన మొదటి ఐదు వికెట్ల ప్రదర్శనను (five-wicket haul) నమోదు చేశాడు. ఆ తర్వాత ఆస్ట్రేలియా, శ్రీలంకతో జరిగిన ముక్కోణపు ODI సిరీస్‌లో, 6 మ్యాచ్‌లలో 59.80 సగటుతో 5 వికెట్లు సాధించాడు.

2013 మేలో, 2013 ICC ఛాంపియన్స్ ట్రోఫీ కోసం ఎంపిక చేసిన భారత 15 మంది సభ్యుల జట్టులో ఉమేష్ పేరు ఉంది. ఈ టోర్నమెంట్‌లో ఆడిన 5 మ్యాచ్‌లలో కేవలం 4 వికెట్లు మాత్రమే తీయడంతో అతనికి ఇది గొప్ప టోర్నమెంట్ కాలేదు.

2014 డిసెంబరులో, 2015 క్రికెట్ ప్రపంచ కప్ కోసం ఎంపిక చేసిన భారత 20 మంది సభ్యుల జట్టులో ఉమేష్ పేరు ఉంది. 8 మ్యాచ్‌లలో 18 వికెట్లు తీసి ఈ టోర్నమెంట్‌లో భారత్ తరఫున అత్యధిక వికెట్లు తీసిన బౌలర్‌గా నిలిచాడు. టోర్నమెంట్‌లో అత్యధిక వికెట్లు తీసిన మూడవ బౌలర్‌గా కూడా నిలిచాడు.

2021 మేలో, న్యూజిలాండ్‌తో జరిగే ప్రపంచ టెస్ట్ ఛాంపియన్‌షిప్ ఫైనల్ కోసం, ఇంగ్లాండ్‌తో జరిగే 4 మ్యాచ్‌ల టెస్ట్ సిరీస్ కోసం ప్రకటించిన భారత 20 మంది సభ్యుల టెస్ట్ జట్టులో ఉమేష్ పేరు ఉంది.

## బౌలింగ్ శైలి

గంటకు 152.5 కి.మీ అత్యధిక వేగంతో బౌలింగ్ చేసిన ఉమేష్ అత్యంత వేగవంతమైన భారతీయ బౌలర్. 2012 జనవరిలో ESPNcricinfo కోసం రాస్తూ, సిద్ధార్థ్ మోంగా ఇలా వ్యాఖ్యానించాడు

> యాదవ్ ఫిట్‌గా, బలంగా, వేగంగా ఉండి, బంతిని లేట్‌గా స్వింగ్ చేయగలడు. మరీ ముఖ్యంగా, అతను స్టంప్‌లపై దాడి చేస్తాడు, ఎడ్జ్‌ల కోసం వేచి ఉండడు. అతని 21 టెస్ట్ వికెట్లలో పదకొండు బౌల్డ్ అయినవే. మరొకటి ఎల్‌బిడబ్ల్యూ. పెద్ద గణాంక విశ్లేషణకు ఐదు మ్యాచ్‌లు చిన్న కెరీర్ అయినప్పటికీ, అతను ప్రతి 39.2 బంతులకు ఒక వికెట్ తీసుకుంటాడని చెప్పడం విలువైనదే. ఇది అతని మొత్తం ఫస్ట్-క్లాస్ స్ట్రైక్-రేట్ 46.8కి చాలా తేడా లేదు. స్టంప్‌లపై దాడి చేయడం వల్ల పరుగుల ప్రవాహంపై నియంత్రణ తక్కువగా ఉంటుంది, ఇది టెస్టుల్లో అతని ఎకానమీ రేటు 4.24లో కనిపిస్తుంది.
>
>

జనవరిలో మెల్‌బోర్న్ క్రికెట్ గ్రౌండ్‌లో జరిగిన తొలి టెస్టులో యాదవ్ ప్రదర్శనకు ఆస్ట్రేలియా మాజీ బౌలర్ గ్లెన్ మెక్‌గ్రాత్ ముగ్ధుడయ్యాడు. మెక్‌గ్రాత్ ఇలా అన్నాడు

> అతను చాలా ఆకట్టుకున్నాడు. అతను మంచి వేగంతో బౌలింగ్ చేస్తాడు. అతను గొప్ప దృక్పథాన్ని కలిగి ఉన్నట్లు అనిపిస్తుంది. మరీ ముఖ్యంగా, అతను వికెట్లు తీసే బౌలర్. బహుశా, దిశ, నియంత్రణ ఇంకా పూర్తి స్థాయిలో లేకపోవచ్చు, కానీ అది ఎంతో దూరంలో లేదు.
> అతనిలో ఆ సహజమైన ప్రతిభ, మంచి వేగం ఉన్నాయి, మంచి బౌన్స్‌ను సృష్టించగలడు. ప్రస్తుతం అతనికి చాలా అనుకూలతలు ఉన్నాయి.
>
>

2017లో బోర్డర్-గవాస్కర్ ట్రోఫీలో ఉమేష్ ప్రదర్శన పట్ల ఆకర్షితుడైన భారత మాజీ క్రికెటర్ ఆకాష్ చోప్రా ఇలా అన్నాడు,

"ఒక భారతీయ సీమర్ తన ఆస్ట్రేలియన్ సహచరుల కంటే వేగంగా బౌలింగ్ చేయడం, వారిని మించిపోవడం మనం తరచుగా చూడలేము. కానీ ధర్మశాలలో భారత్‌కు విజయాన్ని ఖాయం చేసిన స్పెల్ అదే చేసింది. ఉమేష్ యాదవ్ మూడవ రోజు పిచ్‌పై చాలా ఉత్సాహంతో బౌలింగ్ చేశాడు. సగం ఆధిక్యం తుడిచిపెట్టుకుపోకముందే ఇద్దరు ఓపెనర్లను ఔట్ చేశాడు.
టెస్ట్ మ్యాచ్‌లలో కొన్ని స్పెల్స్ ఒకరి జ్ఞాపకశక్తిపై చెరగని ముద్ర వేస్తాయి. ధర్మశాలలో అతని స్పెల్ వాటిలో ఒకటిగా నిలిచిపోతుంది."

## మూలాలు

## బాహ్య లింకులు

* క్రిక్‌ఇన్ఫో లో ఉమేష్ యాదవ్ ప్రొఫైల్
* ఉమేష్ యాదవ్ విస్డెన్‌లో ప్రొఫైల్ పేజీ